ريتشارد ميلهوس نيكسون Richard Milhous Nixon ( يوربا ليندا ، كاليفورنيا ، 9 يناير 1913 - پارك ريدچ ، نيو چيرسى ، 22 ابريل 1994 ) ، رئيس امريكا السابع و التلاتين من سنة 1969 لسنة 1974. اول رئيس امريكى يزور الصين و اشتهر بفضيحة التجسس اللى اتسمت " فضيحة ووترجيت " و اللى بسببها بقى اول رئيس يستقيل فى تاريخ امريكا. شهد عهده نهاية حرب فييتنام. اتولد ريتشارد نيكسون فى سنة 1913 فى ولاية كاليفورنيا فى غرب امريكا. كان عضو فى الحزب الجمهورى و بقى عضو فى الكونجرس من 1947 ل 1951 و فى مجلس الشيوخ من 1951 ل 1953. و بقى نايب للرئيس دوايت ايزنهاور من 1953 ل 1961. فى سنة 1961 شارك فى اول مناظره تلڤزيونيه على الرياسه و كانت ضد چون كيندى. فى سنة 1969 انتخب رئيس لأمريكا اللى كانت وقتها بتخوض حرب خسرانه فى ڤيتنام. من يناير 1953 ليناير 1961 ريتشارد نيكسون كان نايب رئيس امريكا دوايت ايزنهاور. فى 17 يونيه 1972 لاحظ واحد من حراس مبنى ووترجيت وجود بلاستر بيغطى اقفال كذا بوابه فى المبنى فشالها و لكن لما رجع يشوفها لقى البلاستر اتلزق ع الاقفال تانى فطلب البوليس اللى حجه و اقتحم المكان و اتقبض على خمس اشخاص كانو بيحطو اجهزة تنصت على المكالمات التليفونيه للجنه القوميه بتاعة الحزب الديموقراطى.